Document ID: /roh_data/filtered/fineweb-2-filterrobots_roh.jsonl.gz/490

Chattar in lieu da star sur notg adattà per ils participants da l'emissiun «Das Experiment» saja adina grev. Tenor Björn Hering, il producent da l'emissiun, stoppia quest lieu esser lunsch davent da la civilisaziun dentant era fitg datiers da quella.
Champ permanent pervia da la chatscha
Pervia da la chatscha ha Björn Hering decidì ch'ils participants dormian tut ils 10 dis en il medem lieu. Durmir mintga notg en in auter lieu sco durant las ultimas 5 ediziuns da l'emissiun na fiss betg stà pussaivel.
«Las restricziuns durant il filmar fissan stadas memia grondas e nus n'avain betg vulì disturbar ils chatschaders.», uschia Hering. Ina buna enclegientscha cun ils indigens è fitg impurtanta per il producent. Filmar durant in auter temps da l’onn n’è betg vegnì en dumonda.
Era vinavant cun in champ permanent
Las experientschas fatgas cun in champ permanent sajan fitg bunas. I mussia in nov aspect fitg interessant da la gruppa. Ord quest motiv vegn Björn Hering probablamain a planisar vinavant in champ da durmir permanent per ils participants, era durant las proximas ediziuns da «Das Experiment».